Diari Oficial de la Generalitat Valenciana


Sumari del DOGV 6128, del 22-10-2009 (2009/11115)

ORDRE de 16 d'octubre de 2009, de la Conselleria de Benestar Social, per la qual es regulen les bases generals per a les convocatòries públiques de concerts per a places assistencials en centres residencials de protecció de menors, i s'efectua convocatòria pública per al període 2009-2013.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6128

Data del DOGV
:   22-10-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/11353


Data del document
:   16-10-2009

Organisme emissor
:   Conselleria de Benestar Social

Tipus de document
:   Ordre

Correcció d'errades

 Descriptors 

:   * ajuda pública
    * protecció de la infància
    * suport econòmic
    * equipament social

ORDRE de 16 d'octubre de 2009, de la Conselleria de Benestar Social, per la qual es regulen les bases generals per a les convocatòries públiques de concerts per a places assistencials en centres residencials de protecció de menors, i s'efectua convocatòria pública per al període 2009-2013. [2009/11017]
L'acolliment residencial és una mesura jurídica de protecció de menors la tutela o guarda dels quals assumix per ministeri de la llei l'entitat Pública, que consistix en la prestació de servicis d'allotjament, manutenció, suport educatiu i atenció integral del menor en centre de caràcter residencial.
Esta mesura es troba regulada en la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, en la secció IV, capítol IV, títol III, i té el seu desplegament en el Reglament de Mesures de Protecció Jurídica del Menor de la Comunitat Valenciana, aprovat pel Decret 93/2001, de 22 de maig, del Consell, modificat pel Decret 28/2009, de 20 de febrer, del Consell, i en l'Ordre de 19 de juny de 2003, de la Conselleria de Benestar Social i en l'Ordre de 17 de gener de 2008, de la Conselleria de Benestar Social.
Per a la seua efectivitat i el compliment de l'objectiu que el menor siga acollit en el centre més adequat i pròxim al seu entorn, calen centres suficients que degudament autoritzats complisquen el programa d'intervenció definit per al menor, el pla de protecció de menors.
Disposant d'una xarxa de centres residencials d'iniciativa social degudament autoritzats de conformitat amb el Decret 91/2002, de 30 de maig, del Govern Valencià, es fa necessari establir les bases que permeten posar a disposició de la Conselleria de Benestar Social les places suficients d'acollida residencial, a fi de garantir l'atenció integral i educativa de menors la tutela o guarda dels quals deté la Generalitat.
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana, en l'article 53, i el Reglament aprovat pel Decret 51/1999, de 30 de març, del Govern Valencià, establixen el marc jurídic per a este fi. En estes normes es desenvolupen les bases del règim de concerts dels centres d'iniciativa social de titularitat privada que ha de dur a cap l'administració de la Generalitat Valenciana. La disposició final primera d'esta norma assenyala que els concerts seran objecte de convocatòria pública mitjançant l'Ordre de la Conselleria que detente les competències en les matèries objecte del present Decret. Així mateix, l'article 13 del Reglament establix que serà eixa mateixa Conselleria la que aprovarà les oportunes bases de les convocatòries públiques de concerts per a places assistencials.
En este marc s'han produït ja dos convocatòries públiques, una primera per al període 2002-2005, i una segona per al període 2006-2009.
Estant previst que el 30 de novembre de 2009 finalitzen els concerts vigents, i vista la necessitat de continuar amb esta forma de relació jurídica amb les entitats privades titulars dels centres residencials de protecció de menors, es considera obligatori fer una nova convocatòria pública específica per a estos mateixos centres per al període 2009-2013.
En virtut d'allò que s'ha exposat i fent ús de les facultats que conferix l'article 35 de la Llei 5/1983, de 30 de desembre, del Consell, l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1. Objecte
És objecte de la present ordre:
1r. Establir les bases generals que regiran la convocatòria de concerts, per als exercicis de 2009-2013, per a places en centres de protecció de menors de caràcter residencial, de titularitat privada, que es detallen en l'annex I.
2n. Convocar, amb atenció a les referides bases, la posada a disposició del Servici Públic de Protecció i Inserció de Menors, d'aquelles places necessàries en centres d'atenció residencial de menors, per al període 2009-2013.
Article 2. Presentació de sol·licituds
El termini de presentació de sol·licituds de la present convocatòria serà de 10 dies naturals comptadors des de l'endemà de la seua publicació en el Diari Oficial de la Comunitat Valenciana.
Article 3. Finançament
1. A l'efecte de la present convocatòria, i d'acord amb les bases generals que regiran estos concerts, s'establixen en l'annex II les ràtios de personal que es financen, l'import total d'eixe finançament i l'import de gastos generals de funcionament del centre i atenció al menor, segons la tipologia de centre i el nombre de grups educatius, el mínim i màxim nombre de places dels quals es troben determinats en este mateix annex II. Els dits imports no estaran subjectes a revisió durant la vigència del present concert.
La quantitat resultant de la suma dels anteriors imports donarà lloc al mòdul cost menor/dia/plaça que, multiplicat pel nombre de menors atesos i pel nombre de dies a l'any de funcionament del centre, serà l'import del concert.
Respecte a les places residencials concertades no ocupades, l'import total concertat serà minorat en la quantitat resultant d'aplicar-hi el 10% del mòdul total menor/dia/plaça determinat, al nombre de places vacants no ocupades en l'exercici, sempre que estes superen el 5% de l'ocupació màxima prevista. La minoració es realitzarà en el mes de febrer de cada exercici, respecte a les places no ocupades de l'exercici anterior.
S'entén a l'efecte de la present Ordre per plaça residencial no ocupada, aquella concertada i no assignada per la direcció territorial de Benestar Social o aquella en què per un període de set dies naturals consecutius es produïsca absència injustificada del centre no informada la direcció territorial de Benestar Social. Tota absència comunicada formalment es considerarà plaça ocupada llevat que la direcció territorial emeta la resolució de cessament de la mesura en el corresponent centre o de baixa pertinent.
2. El pagament dels concerts de places s'efectuarà d'acord amb el règim excepcional que es preveja en les lleis anuals de pressupostos de la Generalitat Valenciana per al pagament dels Servicis Socials Especialitzats o, si no n'hi ha, basant-se en el règim general previst en la normativa d'Hisenda Pública de la Generalitat Valenciana, aplicant-hi el règim següent: un 40% podrà lliurar-se immediatament una vegada concedida; un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de l'ajuda; i la resta s'abonarà una vegada justifique el beneficiari el compliment del que s'ha convingut.
En l'exercici de 2009, la subvenció es farà efectiva, d'acord amb el que disposa l'article 34.1.c) de la Llei 17/2008, de 29 de desembre, de Pressupostos de la Generalitat per al 2009, de la manera següent: el 60% de l'import de la subvenció es lliurarà immediatament una vegada concedida esta; el 40% restant es lliurarà després de l'aportació i comprovació de la documentació justificativa de l'efectiva i correcta aplicació de, si més no, el 75% de l'import inicialment anticipat.
Article 4. Garanties
1. D'acord amb el que establixen les bases generals que regixen les convocatòries públiques de concerts per a places assistencials en centres residencials de protecció de menors, s'establix com a garantia provisional per als participants en la present convocatòria la quantia de cent cinquanta euros (150,00 €).
2. De conformitat amb les mencionades bases, els titulars de centres que hagen sigut adjudicataris hauran de constituir una garantia definitiva, per un import equivalent al 0'1% del total del finançament públic previst per a la totalitat del període de vigència del concert.
DISPOSICIONS ADDICIONALS
Primera
Siga quina siga la data d'inici d'efectes de cada concert, tots aquells que siguen subscrits a l'empara de la present convocatòria, finalitzaran el 30 de novembre de 2013, sense perjuí de la seua possible renovació d'acord amb el Reglament que regula les normes a què han de sotmetre's els concerts que haurà d'elaborar l'administració de la Generalitat Valenciana amb els centres d'iniciativa social de titularitat privada, aprovat pel Decret 51/1999, de 30 de març, del Govern Valencià.
Segona
Tots els concerts hauran de fer menció expressa de l'import màxim que haurà d'abonar la Conselleria de Benestar Social en cada una de les seues anualitats i en la totalitat del període concertat.
Tercera
Excepcionalment, per raons de necessitat o d'interés públic o social, la Comissió d'Avaluació podrà efectuar propostes que excedisquen dels criteris i/o de mòduls màxims establits, quan concórreguen en el centre circumstàncies extraordinàries, degudament acreditades en l'expedient.
Quarta
Atesa la finalitat de la present convocatòria, destinada a la concertació de places assistencials per a l'atenció de menors la tutela i/o guarda dels quals exercix la Generalitat, i la necessitat de disposició en el menor temps possible de places per al compliment d'estes facultats tuïtives que ha d'exercir l'entitat pública, es declara de caràcter urgent la tramitació dels expedients, als efectes previnguts en l'article 96 de la Llei 30/2007, de 30 d'octubre, de Contractes del Sector Públic. A estos efectes, el termini d'execució dels concerts començarà l'endemà de la formalització de la garantia definitiva.
DISPOSICIONS FINALS
Primera
El pressupost que s'estima per a l'eficàcia de la present convocatòria és de 98.306.125,80 euros, amb càrrec a l'aplicació 31.99.10.239.29.6 o equivalent, de Família i Adopcions, línia de subvenció codi T-1327, de l'exercici de 2009 o els seus equivalents en anualitats successives, d'acord amb les quanties següents: anualitat 2009, 1.570.638,87 euros; anualitat 2010, 27.623.486,05 euros; anualitat 2011, 35.811.107,60 euros; anualitat 2012, 48.741.344,20 euros, i anualitat 2013, 40.673.912,08 euros.
Tot això condicionat a l'aprovació de les corresponents dotacions en els pressupostos per a eixos exercicis pressupostaris.
Segona
S'autoritza la Secretaria Autonòmica de Família i Coordinació Social, la Subsecretaria de Benestar Social i la Direcció General de Família, a elaborar les instruccions de desplegament d'esta ordre.
Tercera
La present Ordre entrarà en vigor l'endemà de la seua publicació en el Diari Oficial de la Comunitat Valenciana.
Quarta
Contra les bases de la present convocatòria es podrà interposar, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament, recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
València, 16 d'octubre de 2009
La consellera de Benestar Social,
ANGÉLICA SUCH RONDA
ANNEX I
Bases generals de les convocatòries de concerts per a places
en centres d'atenció residencial de menors
Títol I
Disposicions generals
Primera. Àmbit
1. Les presents bases seran aplicables per als concerts de places que se celebren entre l'administració de la Generalitat i les entitats privades titulars de centres d'atenció residencial de menors, autoritzats, d'acord amb el que establix el Reglament que regula les normes a què han de sotmetre's els concerts que ha de realitzar l'administració de la Generalitat Valenciana amb els centres d'iniciativa social de titularitat privada, aprovat pel Decret 51/1999, de 30 de març, del Govern Valencià, que estiguen situats en el territori de la Comunitat Valenciana.
2. Amb caràcter excepcional, podran accedir al règim de concerts que s'establix en les presents bases les entitats privades titulars de centres de protecció de menors ubicats fora del territori de la Comunitat Valenciana, sempre que complisquen les condicions i els nivells de qualitat que establix la normativa aplicable a centres de menors de la Comunitat Valenciana, així com la resta de requisits que s'establixen en la present Ordre, i que estiguen autoritzats d'acord amb la normativa pròpia, general i específica del territori on estiguen ubicats.
Segona. Objecte
L'objecte d'estos concerts és la posada a disposició de la Conselleria de Benestar Social, de places residencials, a fi d'atendre menors la guarda o tutela dels quals estiga assumida per la Generalitat, garantint així una assistència integral i educativa, i sent estes places les corresponents a la següent tipologia de recursos residencials:
- Centres d'acollida
- Llars funcionals
- Centres d'emancipació
En el cas dels centres d'acollida, s'especificaran ràtios específiques i diferents de personal per a aquells que acullen menors d'edat igual o inferior a sis anys.
Tercera. Duració
Els concerts tindran un caràcter plurianual, i la seua duració serà determinada per mitjà de convocatòria pública, no podent excedir quatre anys, sense perjuí de la seua possible renovació.
Quarta. Finançament
1. El finançament dels concerts regulats en la present Ordre es consignarà durant el seu període de vigència en els Pressupostos de la Generalitat amb càrrec al programa corresponent a Família i Adopcions, per mitjà d'una línia de subvenció en el capítol IV de l'esmentat programa, i d'acord amb el que establix l'article 47 del Text Refós de la Llei d'Hisenda Pública Valenciana, caldrà donar publicitat als crèdits que financen els referits concerts.
2. En les corresponents convocatòries públiques es determinaran de forma expressa els mòduls econòmics que seran abonats als titulars dels centres amb càrrec al pressupost de la Generalitat, distingint entre una quantitat en concepte de personal i una quantitat en concepte de gastos generals de funcionament del centre i atenció al menor, per cada tipus de centre i nombre de grups educatius i per plaça assistencial ocupada. També caldrà concretar la fórmula aplicable a les places concertades no ocupades.
2.1. L'import en concepte de personal serà fix per grup educatiu i tipus de plaça que es determinen en la corresponent convocatòria, on s'especificaran les ràtios de personal per grup educatiu que es finançaran.
Les ràtios de personal que es financen, a excepció del personal educador i de direcció, podrà substituir-se per contractacions externes, així com per altres figures professionals degudament contractades que presten funcions en el centre inherents a la seua activitat.
En el cas que la quantitat de personal que es finance, segons els grups educatius, no fóra justificada degudament, es procedirà a retraure el seu import, sense perjuí que es considere causa d'incompliment del concert.
2.2. L'import en concepte de gastos generals de funcionament del centre i d'atenció al menor estarà en funció del nombre de places i dies de l'any que es concerte.
2.3. La quantitat que haurà d'aportar la Generalitat en concepte de finançament d'estos servicis, serà l'import resultant de sumar la quantitat en concepte de personal que es finança per grup educatiu i tipus de recurs, més el producte obtingut de la multiplicació de l'import de gastos de funcionament i atenció al menor pel nombre de menors atesos i pel nombre de dies a l'any de funcionament del centre que es concerten.
La quantitat resultant de l'anterior operació donarà lloc al mòdul cost menor/dia/plaça, que multiplicat pel nombre de menors atesos i nombre de dies a l'any de funcionament del centre, serà l'import del concert.
Tal finançament correspon al 100% del cost del servici, atesa la seua gratuïtat per tractar-se d'usuaris sota la guarda o tutela de la Generalitat, d'acord amb la Llei Orgànica 1/1996, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil.
3. Els preus que s'establisquen en els concerts, tant per a places ocupades, com per a cada plaça no ocupada, comprenen tots els conceptes que la Conselleria de Benestar Social ha d'abonar per cada plaça concertada, entenent-s'hi inclòs l'IVA i qualsevol altre tribut, taxa o impost.
Quinta. Sol·licitants i requisits
D'acord amb el que establix l'article 53 de la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana, i el Decret 51/1999, de 30 de març, del Govern Valencià, pel qual s'aprova el reglament que regula les normes a què han de sotmetre's els concerts que ha de subscriure l'administració de la Generalitat Valenciana amb els centres d'iniciativa social de titularitat privada, podran sol·licitar la subscripció de concerts amb la Generalitat aquelles persones físiques o jurídiques de caràcter privat sense ànim de lucre, titulars de centres d'atenció residencial, que complisquen almenys les condicions següents:
a) Estar legalment constituïda i inscrita en el Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social, en la Comunitat Valenciana.
b) Estar el centre autoritzat, d'acord amb el que establix la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana, el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social, a la Comunitat Valenciana, i en l'Ordre de 19 de juny de 2003, de la Conselleria de Benestar Social, per la qual es regula la tipologia i les condicions materials i de funcionament dels centres de protecció de menors a la Comunitat Valenciana.
c) Garantir la qualitat adequada en la prestació dels servicis propis del concert.
d) Disposar de personal amb la titulació exigida en l'Ordre de 19 de juny de 2003, de la Conselleria de Benestar Social. No obstant això, este requisit no s'exigirà respecte al personal educador que estiga prestant les seues funcions amb caràcter previ a la formalització del concert.
e) Posar a disposició de la Conselleria el nombre màxim de places autoritzades per centre d'atenció residencial, dins de la tipologia de cada centre. Qualsevol excepció a això només serà eximida per la Comissió de Valoració.
f) Acreditar el règim de propietat, lloguer o cessió respecte al centre.
g) No trobar-se incursos en cap de les circumstàncies objecte de prohibició de contractar amb les administracions públiques, contingudes en l'article 49 de la Llei 30/2007, de 30 d'octubre, de Contractes del Sector Públic. Així com estar al corrent en les obligacions tributàries i de Seguretat Social.
Títol II
Procediment
Capítol I
Iniciació del procediment
Sexta. Iniciació
El procediment s'iniciarà per sol·licitud de la persona física o jurídica interessada i s'ajustarà al que establix la present Ordre i, amb caràcter general, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i en el títol III del Decret 51/1999, de 30 de març, del Govern Valencià, pel qual s'aprova el reglament que regula les normes a què han de sotmetre's els concerts que ha de subscriure l'administració de la Generalitat Valenciana amb els centres d'iniciativa social de titularitat privada.
Sèptima. Sol·licitud
La sol·licitud s'efectuarà per mitjà del model que figura en l'annex III de la present Ordre degudament formalitzada i subscrita per qui detente la representació de l'entitat titular del centre objecte del concert, representació que ha de ser acreditada documentalment.
Es presentarà una sol·licitud per centre, a excepció de les llars funcionals, en què l'entitat titular de més d'una llar funcional podrà presentar una única sol·licitud per aquells que tinga en una mateixa província.
Octava. Documentació
1. A la corresponent sol·licitud, en què haurà de constar la tipologia i el nombre de places oferides pel centre, s'acompanyarà la documentació següent:
a) CIF de l'entitat sol·licitant.
b) Projecte Global del Centre, que serà el document que acreditarà el requisit de qualitat adequada en la prestació dels servicis propis del concert. El Projecte Global del Centre haurà d'estar adequat a l'Ordre de 17 de gener de 2008, de la Conselleria de Benestar Social, per la qual es regula l'organització i el funcionament dels centres de protecció de menors i l'acolliment residencial i d'estada de dia de menors en la Comunitat Valenciana.
Només serà necessari adjuntar a la sol·licitud el Projecte Global del Centre, en el cas que este no haguera sigut presentat amb anterioritat en la Conselleria de Benestar Social, després d'haver sigut adaptat a l'esmentada Ordre.
c) Memòria acreditativa de l'experiència de l'entitat, que descriga el funcionament i l'actuació del centre amb què es pretén concertar, i l'experiència dels professionals que formen part de la seua plantilla.
d) Relació en què conste la plantilla de treballador de què dispose el centre, en la qual figure el nom i cognoms d'estos, la seua titulació, les funcions que realitzen i la seua relació laboral amb el titular, així com el nombre d'hores de dedicació. Esta relació s'omplirà en l'apartat D de la sol·licitud de concert.
e) Si és el cas, certificats previstos en la base quinze, amb relació als criteris de valoració.
f) Escriptura de propietat, contracte de lloguer o de cessió del centre. En aquells casos de centres respecte dels quals s'haja formalitzat concert en una convocatòria immediatament anterior, i no hi haja canvi de situació, es presentarà una declaració jurada del representant de l'entitat titular del centre sobre esta circumstància.
Així mateix i en tots els casos de lloguer o cessió, document que acredite que es disposa d'autorització del propietari del local o immoble, per a dedicar-lo al fi previst en el concert durant el període de vigència.
g) Declaració jurada de no estar incurs en cap dels supòsits de prohibició per a contractar amb l'administració. Esta declaració es conté en la sol·licitud de concert en un apartat específic que haurà de subscriure el representant de l'entitat.
h) Certificats que acrediten estar al corrent en el compliment de les obligacions tributàries i amb la Seguretat Social, en la forma establida en la normativa vigent.
i) Garantia provisional, en la quantia i forma prevista en estes bases generals i en la corresponent convocatòria.
j) La fitxa de manteniment de tercers, segons el model que s'adjunta com a annex IV, i que servirà per a acreditar la titularitat del compte bancari a través de la qual el beneficiari desitja percebre els pagaments establits en el concert.
2. La documentació referida en l'apartat anterior, quan siga comuna a diverses sol·licituds presentades per una mateixa entitat, serà suficient d'adjuntar-la a una d'estes.
Novena. Lloc
Les sol·licituds es presentaran, juntament amb la documentació requerida en l'article anterior, en el registre corresponent de les direccions territorials de la Conselleria de Benestar Social on estiga ubicat el centre, sense perjuí del que establix l'article 38.4, de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Els models de sol·licitud es trobaran a disposició dels sol·licitants en les direccions territorials de la Conselleria de Benestar Social i en les oficines PROP de la Generalitat.
Deu. Termini
El termini de presentació de sol·licituds serà el que fixen les corresponents convocatòries per al concert de places de centres d'atenció residencial de menors.
Onze. Esmena sol·licitud
Si la sol·licitud no reunix els requisits exigits, o no s'acompanya tota la documentació prevista, es requerirà l'interessat perquè en el termini de 10 dies esmene la falta o adjunte els documents necessaris, amb indicació que si així no ho fera se li tindrà per desistit en la seua petició, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Capítol II
Ordenació i instrucció del procediment
Dotze. Verificació de la sol·licitud
S'instruirà l'expedient pel departament corresponent de la direcció territorial de Benestar Social, que verificarà la sol·licitud, podent realitzar d'ofici les actuacions que considere necessàries per a la determinació i comprovació de les dades en virtut dels quals s'ha d'aprovar o rebutjar el concert i caldrà d'observar en tot moment la deguda cautela per a la salvaguarda del principi de confidencialitat exigible.
Tretze. Estudi de l'expedient
Completat l'expedient, serà estudiat per la direcció territorial de Benestar Social, que elaborarà les plantilles tècniques d'estudi que seran remeses pel director o directora territorial, juntament amb l'expedient, a la Direcció General de Família, en el termini màxim d'un mes comptador des de la data de finalització del termini de presentació de sol·licituds.
Juntament amb les plantilles tècniques d'estudi, la direcció territorial, per la seua condició d'òrgan instructor, també remetrà un informe en què conste que de la informació que es troba en el seu poder es desprén que els beneficiaris complixen tots els requisits necessaris per a accedir a les ajudes, segons disposa l'article setze, apartat 1.B), punt b), de l'Acord de 27 de juny de 2008, del Consell, pel qual es determinen els fets addicionals que cal comprovar per la intervenció en l'exercici de la fiscalització del gasto.
Catorze. Comissió d'avaluació
1. Les sol·licituds seran avaluades per una Comissió d'Avaluació d'àmbit autonòmic, d'acord amb els criteris de selecció determinats en l'article següent.
2. La dita Comissió estarà composta per:
a) El director o directora general de Família, o persona en qui delegue, que actuarà com a president.
b) El cap o cap d'Àrea de Família, de la Direcció General de Família.
c) El cap o cap del Servici de Protecció i Inserció de Menors, de la Direcció General de Família.
d) Un tècnic del Servici de Protecció i Inserció de Menors, de la Direcció General de Família, que actuarà com a secretari.
e) Un representant de cada un dels servicis territorials de la Conselleria de Benestar Social, designats per cada director o directora territorial de Benestar Social.
3. A l'esmentada Comissió podran assistir com a assessors tres representants, un per província, de la Comissió Mixta d'entitats titulars de centres privats del sector del menor, així com els tècnics que s'estimen convenients. Seran convocats expressament i assistiran amb veu i sense vot.
4. Serà esta Comissió qui, als efectes del concert, determine el nombre de grups educatius i el nombre de places de què es compon cada centre residencial, així com el nombre de dies en funcionament d'estos.
Quinze. Criteris de valoració
1. Els criteris que cal tindre en compte en el procés de valoració de les sol·licituds presentades seran, per ordre decreixent d'importància, els següents:
1r) Nivell de necessitat del centre atenent a la seua tipologia, amb una valoració màxima de 20 punts.
Este criteri es valorarà de la manera següent: si es tracta d'un centre d'acollida, 20 punts; si es tracta d'una llar funcional, 15 punts; i si es tracta d'un centre d'emancipació, 10 punts.
2n) Experiència de l'entitat titular del centre, a raó d'1 punt per any complet de relació anterior amb les administracions públiques, en l'àmbit de l'atenció a la protecció a la infància. Es prendrà com a data límit la de la publicació en el DOCV de l'ordre de convocatòria. L'entitat presentarà un certificat que acredite el temps de relació en el dit àmbit, amb qualsevol altra administració que no siga la Conselleria de Benestar Social. La valoració d'este criteri serà com a màxim de 12 punts.
3r) Experiència de funcionament del centre durant la vigència d'anteriors concerts. Es valorarà que el centre haja formalitzat concerts amb la Conselleria de Benestar Social en anys anteriors, en l'àmbit de l'atenció a la protecció a la infància, a raó d'1 punt per cada anualitat que comprenga el concert. La valoració d'este criteri serà com a màxim de 8 punts.
4t) Millora en el nombre del personal exigit en l'ordre de convocatòria, amb una valoració màxima de 10 punts. Este aspecte es relacionarà en l'apartat corresponent inclòs en el model de la sol·licitud.
Es valorarà a raó de 0,25 punts per cada 25% de jornada que supose una millora de personal amb contracte laboral o prestació de servicis. Només es valoraran com a millores aquelles que estiguen expressament indicades per l'entitat sol·licitant en la documentació presentada.
2. La ponderació dels distints criteris es farà sobre un màxim de 50 punts i no es computarà com a criteri de valoració els mínims exigits per a participar en la convocatòria.
3. La Conselleria de Benestar Social podrà requerir a l'entitat sol·licitant qualsevol document que acredite la informació necessària per a fer-ne la valoració.
Capítol III
Finalització del procediment
Setze. Proposta
La Comissió d'Avaluació remetrà al titular de la Conselleria de Benestar Social, proposta d'adjudicació o de denegació dels concerts en un termini màxim de 2 mesos comptadors des de la finalització del termini de presentació de sol·licituds. En la mencionada proposta haurà de figurar el nombre de places que cal concertar i que hauran de quedar a disposició de la Conselleria de Benestar Social a partir del moment en què es formalitze el corresponent concert.
Dèsset. Adjudicació o denegació
El titular de la Conselleria de Benestar Social, dins de les disponibilitats pressupostàries, dictarà, en un termini màxim de 6 mesos des de la finalització del termini de presentació de sol·licituds, un acte administratiu pel qual s'adjudique o es denegue la realització dels concerts.
En tot cas, aquelles sol·licituds que no hagueren rebut notificació expressa en el termini indicat en el primer paràgraf d'este article hauran d'entendre's desestimades, d'acord amb el que establix l'article 44.1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
Díhuit. Recursos
Les resolucions d'adjudicació o denegació dels concerts esgoten la via administrativa, i en la seua contra, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, s'hi podrà interposar potestativament recurs de reposició davant del mateix òrgan que el va dictar en el termini d'un mes comptador des de l'endemà de la seua notificació, o de tres mesos comptadors a partir de l'endemà del transcurs del termini utilitzat per a notificar la resolució si fóra presumpta; o bé directament per mitjà de recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, o sis mesos a partir de l'endemà del transcurs del termini per a notificar la resolució, d'acord amb el que disposen els articles 46 i següents de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
Capítol IV
Formalització dels concerts
Dènou. Formalització
Els concerts es formalitzaran en document administratiu dins del termini de 30 dies comptadors des del següent a la notificació de l'adjudicació, constituint el dit document títol suficient per a accedir a qualsevol registre públic i podent, no obstant això, elevar-se a escriptura pública quan ho sol·licite el titular del centre concertat i seran a càrrec seu els gastos derivats del seu atorgament.
En el referit document haurà de constar de forma expressa, els drets i les obligacions de les parts, el nombre i la tipologia de les places concertades, la seua duració, el finançament per part de la Generalitat, la forma de pagament, la possibilitat de renovació i les seues causes d'extinció.
Es formalitzarà un concert per centre, a excepció de les llars funcionals, en què es podrà formalitzar un únic concert respecte de les places d'aquelles llars funcionals d'una mateixa entitat que tinga en una mateixa província.
Vint. Garantia definitiva
Prèviament a la formalització del concert, i en el termini de 15 dies hàbils comptadors des de la notificació efectiva de l'adjudicació, el titular del centre concertat haurà de constituir una garantia definitiva per l'import que s'establisca en la corresponent convocatòria pública.
L'esmentada garantia podrà constituir-se en metàl·lic, aval bancari, garantia real immobiliària o pòlissa d'assegurament subscrita amb qualsevol entitat degudament reconeguda. En el cas d'aval bancari, este haurà de constituir-se amb caràcter solidari o amb renúncia expressa al benefici d'excussió previst en l'article 1.830 del Codi Civil.
Per a la constitució i tramitació de les garanties, caldrà ajustar-se al que disposa la Llei 30/2007, de 30 d'octubre, de Contractes del Sector Públic, en el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques, i en l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
Siga quina siga la forma triada per a formalitzar la garantia, esta haurà de depositar-se en els servicis territorials de la Conselleria d'Economia, Hisenda i Ocupació de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per este en la corresponent direcció territorial de la Conselleria de Benestar Social.
Vint-i-una. Competència per a la subscripció i prerrogatives
Es delega la facultat per a la subscripció d'estos concerts, així com per a la subscripció de les corresponents addendes de renovació, modificació i cessió d'estos, en el titular de la Direcció General de Família.
Igualment, li correspondrà la prerrogativa d'interpretar els concerts, resoldre els dubtes que oferisca el seu compliment i interpretació, acordar la seua resolució i determinar els efectes d'esta.
Contra els esmentats actes podran interposar-se els recursos admissibles en dret.
Vint-i-dos. Obligacions de les parts
1. Constituïxen obligacions de la Generalitat les següents:
- Abonar a l'entitat titular del centre concertat, en els terminis previstos, l'import del concert fixat en este per a les places ocupades.
- Abonar a l'entitat titular del centre concertat l'import del concert corresponent a les places concertades no ocupades en els termes establits en les presents bases. Si bé, en el cas que l'absència d'ocupació d'una plaça siga imputable al centre, el seu titular no tindrà dret a percebre cap quantia per la dita plaça.
- Comunicar al titular del centre concertat, amb la suficient antelació, qualsevol circumstància que afecte el concert subscrit.
- Resoldre per mitjà d'acte administratiu exprés les altes i baixes de menors en centre residencial, amb caràcter previ a la seua efectivitat. A este efecte, s'establirà l'oportuna coordinació per mitjà de sessions de derivació, a petició de l'entitat titular del centre, quan el cas ho requerisca, amb l'objecte d'especificar i consensuar els objectius que es perseguixen, el termini previsible d'estada i mecanismes de seguiment, control i avaluació, la qual cosa constituirà el Pla de Protecció de Menors.
- Facilitar al centre tota la informació disponible relativa al menor en el moment d'ingrés en el centre i durant la seua estada, com informes sociofamiliars, psicològics, sanitaris, escolars i educatius.
- Comunicar al Ministeri Fiscal totes les resolucions d'alta i baixa residencial, així com aquelles derivades de l'exercici de la guarda i/o tutela que s'exercisca dictades per les direccions territorials de la Conselleria de Benestar Social.
- Estudiar les propostes de baixa del menor en el centre, que siguen derivades per estos per mitjà d'informe motivat.
- Cooperar i facilitar l'accés dels menors acollits en centres concertats, als servicis públics d'educació, sanitat, inserció i temps lliure.
2. Com a part firmant dels concerts i com a destinatari de fons públics, són obligacions dels titulars dels centres concertats les establides en l'article 11 del Reglament que regula les normes a què han de sotmetre's els concerts que subscriga l'administració de la Generalitat Valenciana amb els centres d'iniciativa social de titularitat privada, aprovat pel Decret 51/1999, de 30 de març, del Govern Valencià.
- Posar a disposició de la Generalitat el nombre de places previst en el concert, atendre els requeriments d'esta respecte de la cobertura d'estes i dels ingressos que se'n deriven, i mantindre els nivells de qualitat en la prestació assistencial.
- Acreditar durant l'execució del concert la realització de l'activitat en què es va fonamentar la seua formalització, així com el compliment dels requisits i les condicions que el van determinar i comunicar, així mateix, l'evolució de cada cas amb la periodicitat que es determine, i qualsevol incidència succeïda durant l'estada del menor en el centre.
- No procedir a donar d'alta ni de baixa ni a practicar trasllat de centre, de facto, a qualsevol menor en acolliment residencial, si no hi ha resolució a este efecte o comunicació fefaent de tal actuació a la direcció territorial de Benestar Social.
- Mantindre els centres de caràcter residencial oberts tots els dies de vigència del concert, inclosos caps de setmana i períodes vacacionals, a fi que no es produïsquen trasllats innecessaris que incidisquen en la vida diària dels menors, excepte autorització expressa de la Direcció General de Família a proposta de la direcció territorial corresponent.
- Oferir la major atenció possible, tant en qualitat com en duració, amb les ràtios de personal concertades.
- Acreditar, amb caràcter previ a la subscripció del concert i al començament de cada exercici en què este tinga vigència, el compliment de les obligacions tributàries i amb la Seguretat Social, excepte quan existisca alguna exempció a la dita obligació.
- Disposar dels mitjans humans i materials que s'establisquen com a indispensables per la Generalitat per al període de vigència del concert.
- Complir les ordres i instruccions que dicten els òrgans de la Conselleria de Benestar Social per a garantir l'adequada prestació del servici públic. En especial han d'observar les instruccions relatives a la implantació del Manual d'Intervenció Individual amb Menors Residents en Centres de Protecció de la Comunitat Valenciana, així com el que disposa l'Ordre de 17 de gener de 2008, de la Conselleria de Benestar Social, per la qual es regula l'organització i el funcionament dels centres de protecció i l'acolliment residencial i d'estada de dies de menors en la Comunitat Valenciana.
- Sotmetre's a la funció inspectora dels òrgans competents de la Generalitat.
- Facilitar a la Conselleria de Benestar Social tota la informació econòmica, fiscal, laboral, tècnica i de qualsevol altra índole que li siga sol·licitada i que resulte necessària per a l'execució del concert.
- Assumir les actuacions de control financer que corresponga a la Intervenció General de la Generalitat.
- Informar la Conselleria de Benestar Social, de la subvenció o subvencions concedides per altres organismes públics o privats que tinga com a objecte el finançament dels costos de manteniment del centre concertat.
- No alterar la finalitat dels fons rebuts, així com complir les obligacions que establix la legislació vigent per als perceptors de fons públics.
- Justificar convenientment els gastos i ingressos en la forma i els terminis establits en estes bases.
- Justificar o subscriure, després de la formalització del concert, una pòlissa d'assegurances que cobrisca la responsabilitat civil resultant de les accions dels treballadors i usuaris del centre, així com les contingències derivades per invalidesa i defunció en cas d'accident d'estos usuaris, tot això en l'àmbit de la gestió del servici objecte del concert.
- Fer constar en la seua documentació i en la seua publicitat la condició de centre concertat amb la Generalitat.
TÍTOL III
Execució dels concerts
Vint-i-tres. Sistema de pagaments dels concerts
El pagament dels concerts de places s'efectuarà d'acord amb el règim excepcional que es preveja en les lleis anuals de pressupostos de la Generalitat per al pagament dels Servicis Socials Especialitzats o, si no n'hi ha, basant-se en el règim general previst en la normativa d'Hisenda Pública de la Generalitat Valenciana.
Vint-i-quatre. Justificació
Els terminis de justificació estaran en funció de la forma de pagament establida d'acord amb el règim excepcional que es preveja en les lleis anuals de Pressupostos de la Generalitat per al pagament dels Servicis Socials Especialitzats o, si no n'hi ha, basant-se en el règim general previst en la normativa d'Hisenda Pública de la Generalitat Valenciana. No obstant això, no podran presentar-se justificacions de gasto efectuat respecte a cada exercici després del 31 de gener de l'exercici següent.
Respecte al sistema de justificació, les entitats firmants dels concerts estaran obligades a presentar en el moment de la justificació, davant de la corresponent direcció territorial de Benestar Social on estiga ubicat el centre, la documentació següent:
- Relació de beneficiaris atesos, amb indicació de les dates d'alta i baixa si n'hi haguera o qualsevol altra incidència succeïda en el servici prestat als usuaris, subscrita pel titular del centre concertat o persona que actue en la seua representació, la qual una vegada comprovada i aprovada per l'administració determinarà l'import efectiu de la subvenció que caldrà percebre. Esta relació haurà de ser mensual.
- Nòmina del personal que presta els seus servicis en el centre, acompanyada dels respectius rebuts de salaris referits al període objecte de justificació degudament subscrits pels treballadors.
- Els contractes de prestació de servicis dels professionals o entitats que presten servicis en el centre. A este efecte caldrà aportar les corresponents factures emeses pels esmentats professionals o entitats.
- Documents acreditatius de liquidació de les assegurances socials dels treballadors davant de l'administració de la Seguretat Social, referits al període objecte de justificació, en què figure la certificació bancària d'haver sigut pagat o carregat en compte.
- Rebut del pagament de l'assegurança de responsabilitat civil i d'accidents dels usuaris del centre.
Vint-i-cinc. Minoració de l'import del concert i exigència de reintegraments d'imports indegudament percebuts
Es delega en els titulars de les direccions territorials de la Conselleria de Benestar Social la resolució dels expedients de minoració de les ajudes concedides i, si és el cas, del reintegrament de les quantitats percebudes en els supòsits previstos en l'art. 37 de la Llei 38/2003, de 17 de novembre, General de Subvencions.
El procediment s'iniciarà d'ofici, per ordre superior, a petició reservada d'altres òrgans, o per formulació de denúncia. En la tramitació del procediment es garantirà, en tot cas, el dret de l'interessat a l'audiència.
La minoració es farà en el mes de febrer de cada exercici, respecte a les places no ocupades de l'exercici anterior.
El termini màxim per a resoldre serà de sis mesos des del moment que s'incoe l'expedient de minoració o de reintegrament.
Les quantitats que calga reintegrar tindran consideració de crèdits de naturalesa pública, a l'efecte del procediment aplicable per a la cobrança.
TÍTOL IV
Modificació de concerts
Vint-i-sis. Modificacions
1. El titular de la Conselleria de Benestar Social podrà en qualsevol moment, per iniciativa pròpia o a instància del titular del centre concertat, procedir a autoritzar variacions en les característiques del concert, bé per alteració del nombre i/o la tipologia de les places concertades o per altres circumstàncies sobrevingudes o imprevistes, sempre que hi haja raons d'interés públic degudament acreditades en l'expedient que ho aconsellen.
2. Les variacions realitzades unilateralment per l'administració exigiran, abans de la seua aprovació, l'audiència prèvia de l'interessat. Una vegada adoptades, hauran de ser objecte de comunicació fefaent al titular del centre i no seran efectives fins transcorreguts tres mesos des de la notificació a l'interessat, llevat que este accepte executar-les amb anterioritat a la finalització del dit termini.
3. Quan les modificacions afecten el règim financer del concert, l'administració haurà de compensar el titular del centre de manera que es mantinga l'equilibri dels supòsits econòmics que van ser considerats com bàsics en l'adjudicació del concert.
4. En el cas que els acords que dicte l'administració respecte al desenvolupament del servici concertat no tinguen transcendència econòmica, el titular del centre concertat no tindrà dret a indemnització per raó d'estos.
5. S'entendran desestimades les modificacions proposades pels titulars dels centres concertats que no foren contestades per l'administració dins d'un termini de tres mesos, comptadors des de la data de registre d'entrada en qualsevol dependència de l'òrgan competent per a resoldre.
6. Una vegada aprovada la modificació, i sempre que això no coincidisca en el temps amb la renovació del concert, serà subscrita una addenda al concert on s'incorporen les modificacions produïdes. L'esmentada addenda no podrà comportar alteració en el termini de vigència del concert.
7. Les modificacions que impliquen un augment del gasto inicialment previst per part de la Generalitat, estaran condicionades a l'existència de crèdit adequat i suficient en els pressupostos vigents en l'exercici en què la dita modificació es produïsca. Esta cobertura estarà referida a l'exercici complet, amb independència de la data en què es formalitze la modificació.
Vint-i-set. Cessió dels concerts
1. El titular de la Conselleria de Benestar Social podrà autoritzar la cessió del concert subscrit en el supòsit de canvi de titularitat del centre concertat, sempre que concórreguen els requisits següents:
- Que les qualitats tècniques o personals de l'anterior titular no hagen sigut determinants per a l'aprovació del concert.
- Que el nou titular reunisca les condicions exigides en estes bases per a la subscripció de concerts.
- Que el concert s'haja executat, almenys, en una quinta part del temps de duració previst.
2. La formalització de la cessió es consignarà en escriptura pública, amb l'autorització prèvia expressa del titular de la Conselleria de Benestar Social. En l'acord de cessió, el nou titular del centre se subrogarà en tots els drets i obligacions derivats del concert subscrit al seu dia amb l'anterior titular.
TÍTOL V
Incompliment i extinció dels concerts
Vint-i-huit. Incompliment i extinció
Pel que fa a l'incompliment i extinció dels concerts, caldrà ajustar-se al que disposen els títols VII i VIII del Decret del Reglament que regula les normes a què han de sotmetre's els concerts que subscriga l'administració de la Generalitat Valenciana amb els centres d'iniciativa social de titularitat privada, aprovat pel Decret 51/1999, de 30 de març, del Govern Valencià.
TÍTOL VI
Concert amb centres fora de la Comunitat Valenciana
Vint-i-nou. Centres ubicats fora de la Comunitat Valenciana
En el supòsit de centres ubicats fora de l'àmbit territorial de la Comunitat Valenciana, tots els actes que impliquen estos concerts seran formalitzats i verificats per la Direcció General de Família.